Ordonanţa de urgenţă adoptată miercuri nu prevede sancţiuni pentru patronii care nu negociază cu angajaţii, însă, Ministrul Consultării Publice și Dialogului Social, Gabriel Preda, a declarat pentru StartupCafe că aceştia vor fi sancţionaţi potrivit legii în vigoare a dialogului social.

Orodonanţa nu obligă angajatorul să discute despre creşterea salariului brut. Noi ca stat nu putem obliga ce să se negocieze, noi creăm cadrul. Mai departe ce discută ei este treaba lor. Noi îi obligăm să se aşeze la masă şi să discute. Prin derogare toţi angajaţii trebuie să facă lucrul acesta.

Noi am modificat legea 62/2011, pe aceste puncte (n.red – legate de cadrul negocierii), legea are sancţiuni pentru neînceperea negocierii colective. Noi am modificat 2 articole care prevedeau de când începe negocierea obligatorie, în legea actulă pentru firmele cu peste 21 de angajaţi, am derogat de la acest articol şi am spus să înceapă negocierea pentru toată lumea. În perioada aceasta de 1 lună de zile, toată lumea începe negocierea. Apoi, cum o negociază şi ce discută ei, este treaba lor, a spus Gabriel Petrea.

Conform Legii 62/2011 Art. 217 (b) refuzul angajatorului de a începe negocierea contractului colectiv de muncă se sancţionează cu amendă cuprinsă între 5.000 lei și 10.000 lei.

Acolo unde angajaţii nu au un contract colectiv de muncă, adică firme cu un număr mai mic de angajaţi, angajatorul este obligat să îniţieze negocierea la nivel colectiv, se arată în Ordonanţă. În acest caz “participa la negociere reprezentanţii salariaţilor împreună cu un reprezentant al unei federaţii reprezentative la sectorul de activitate sau a unei confederaţii sindicale reprezentative la nivel naţional, la invitaţia reprezentanţilor salariaţilor”.

Aceste negocieri trebuie să aibă loc în perioada 20 noiembrie – 20 decembrie.

Patronii care vor dori să mențină cel puțin aceleași salarii nete ale angajaților după mutarea contribuțiilor sociale de la angajator la angajat, prin ordonanța de urgență decisă de Guvern recent, vor trebui să majoreze salariul brut al angajaților, din anul 2018.

Termenul de transmitere a modificărilor făcute de firmă la Registrul general de evidență a salariaților (Revisal), va fi extins la 20 de zile lucrătoare de la data producerii modificării și va fi valabil indiferent dacă modificarea se produce în urma încheierii unui act adițional la contractul individual de muncă sau a emiterii unei decizii a angajatorului, a explicat Ministerul Muncii pentru StartupCafe.

OUG nr. 82/2017:

Art. VII. — (1) Prin derogare de la prevederile art. 129 alin. (1) din Legea dialogului social nr. 62/2011, republicată, cu modificările şi completările ulterioare, în unităţile în care nu există încheiat contract/acord colectiv de muncă,’ iniţierea negocierii colective este obligatorie, pentru punerea în aplicare a prevederilor Ordonanţei de urgenţă a Guvernului nr. 79/2017 pentru modificarea şi completarea Legii nr. 227/2015 privind Codul fiscal.

(2) Prin derogare de la prevederile art. 129 alin. (3) şi (5) din Legea nr. 62/2011, republicată, cu modificările şi completările ulterioare, pentru punerea în aplicare a prevederilor Ordonanţei de urgenţă a Guvernului nr. 79/2017 este obligatorie negocierea colectivă a actelor adiţionale la contractele şi acordurile colective de muncă în vigoare.

(3) În aplicarea prevederilor alin. (1)—(2) şi prin derogare de la prevederile art 135 alin. (1) lit. a) din Legea nr. 62/2011, republicată, cu modificările şi completările ulterioare, în unităţile în care nu există sindicat reprezentativ afiliat la o federaţie reprezentativă la sectorul de activitate, la negocierea contractelor/acordurilor colective de muncă sau a actelor adiţionale, după caz, pot participa reprezentanţi ai federaţiei sindicale, în baza mandatului sindicatului, împreună cu reprezentanţii salariaţilor.

(4) În aplicarea prevederilor alin. (1)—(2) şi prin derogare de la prevederile art. 135 alin. (1) lit. b) din Legea nr. 62/2011, republicată, cu modificările şi completările ulterioare, în unităţile în care nu există sindicat la negocierea contractelor/acordurilor colective de muncă sau a actelor adiţionale, după caz, pot participa reprezentanţii salariaţilor împreună cu un reprezentant al unei federaţii reprezentative la sectorul de activitate sau a unei confederaţii sindicale reprezentative la nivel naţional, la invitaţia reprezentanţilor salariaţilor.

(5) Prevederile alin. (1)—(4) se aplică în perioada 20 noiembrie—20 decembrie 2017.

sursa: legeaz.net